Mestské zastupiteľstvo v Košiciach

Zápisnica
z XXXIV. mimoriadneho rokovania Mestského zastupiteľstva v  Košiciach, 
     zo dňa 1. júna 2010

Prítomní: podľa prezenčných listín

Rokovanie mimoriadneho mestského zastupiteľstva otvoril a viedol primátor mesta Košice Ing. František Knapík. Zvolané bolo v súlade s § 23 ods. 2 Rokovacieho poriadku mestského zastupiteľstva. V úvode rokovania primátor skonštatoval, že z 50 poslancov bolo prítomných a prezentovaných 41 poslancov, čo bola väčšina  a mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Nakoľko sa jednalo o mimoriadne rokovanie mestského zastupiteľstva, tak neotvoril podľa Rokovacieho poriadku rozpravu k návrhu programu, ale požiadal poslancov o potvrdenie navrhnutého programu mestského zastupiteľstva, tak ako bol uvedený v pozvánke. 

Hlasovanie č. 1 – program rokovania:
za: 43, proti: -, zdržali sa: -, nehlasoval: -.

p. Knapík, primátor mesta Košice – Skonštatoval, že program rokovania bol schválený.

*    *    *

Overovatelia zápisnice:	Ing. Marián Dittrich
				Tibor Horváth

*    *    *

p. Knapík, primátor mesta Košice – Vyzval predsedov poslaneckých klubov, aby navrhli zástupcov do návrhovej komisie.

Návrhová komisia:
SMER – SD, ĽS – HZDS	-	
NEKA	PhDr. Katarína Čizmáriková
KDH	Mgr. Štefan Rychnavský
SDKÚ – DS, SMK	Ing. Jozef Filipko

Hlasovanie č. 2: zloženie návrhovej komisie:
	za: 43, proti: -, zdržal sa: -, nehlasoval: -

p. Knapík, primátor mesta Košice – Skonštatoval, že návrh bol schválený a v návrhovej komisii budú pracovať traja poslanci a to p. Čižmáriková, p. Rychnavský a p. Filipko. Požiadal zvolených členov návrhovej komisie, aby zaujali miesto vo vyhradenom 12. rade a poslancov, aby svoje návrhy na uznesenie k prerokovaným bodom programu predkladali návrhovej komisii v písomnej forme po ústnej informácii prítomných poslancov.

*    *    *

Bod č. 1/ Zrušenie uznesenia MZ v Košiciach č. 779/2009 – pokračovanie rokovania v bode

p. Knapík, primátor mesta Košice – Uviedol, že na predchádzajúcom zastupiteľstve bol tento bod pod č. 10/1 v rozprave prerušený, preto opätovne otvoril k danému bodu prerušenú rozpravu.

V rozprave vystúpili:

p. Jenčová, poslankyňa MZ – V tejto súvislosti uviedla, že má niekoľko otázok a očakáva adekvátne odpovede. Prvá otázka: „Koľko investorov prišlo za posledné štyri roky do tohto mesta a čo sa postavilo?“ Druhá otázka: „Koľko bolo rokovaní so spoločnosťou? Kto sa ich zúčastnil? A koľko krát ste sa, Vy p. primátor, zúčastnil rokovaní s touto spoločnosťou?“ Tretia otázka: „Či hovoríme o tom istom lese a území, kde momentálne sú protiprávne usadení Rómovia a rôzni iní asociáli a mestská časť Ťahanovce s nimi má problém.“ Ďalšia otázka znela: „Či je pravda, že investor v súvislosti s kúpou Ťahanovského lesa ponúkol rozšírenie Slaneckej cesty a teda, prečo mesto túto možnosť nevyužilo?“ Uviedla, že po prečítaní dôvodovej správy ju zaujala časť, v ktorej je uvedené, že mesto nemôže akceptovať, aby v zmluve bolo: „Že právoplatná zmena územného plánu a vydanie stavebného rozhodnutia.“ Opýtala sa, či existuje taký investor, ktorý by kúpil les len preto, že v ňom chce mať les a  nemal by záruku, že môže svoju investíciu skutočne zrealizovať. Podľa uvedeného už 14 mesiacov prebiehajú rokovania a preto ju zaujímalo, v akej polohe je zmena územného plánu a  vôbec či sa aspoň čiarka na tom urobila. Nepripadá jej celkom v poriadku, hoci je to veľmi dobrý bod, že pri práve spätnej kúpy, sa mesto chráni, pokiaľ by investor neplnil podmienky, mesto pristúpi len k istej náhrade preukázaných nákladov vo vzťahu k dopravnej štruktúre. Čiže ani nie plnej, ale len istej. Z toho vyplýva, že investor kúpi les, na ktorom nebude môcť nič urobiť, lebo nebude mať žiadnu záruku, no vybuduje mimoúrovňovú križovatku, ale ak príde na to, že nemôže urobiť ten zámer, ktorý chcel, tak mesto mu preplatí iba nejakú časť a poďakuje mu za to, že vybudoval cestu. Zaujímala sa o tom a prostredníctvom tlače a rôznych diskusných príspevkov zistila, že v Kechneci to rieši starosta tak, že vybuduje cestu, vybuduje infraštruktúru a následne osloví investorov, aby stavali a vytvárali pracovné miesta a samozrejme platili obci dane z nehnuteľnosti. Uviedla, že svojim výstupom nechcela povedať, že podporuje predaj lesa, hoci je otázne či v skutočnosti ide o les, alebo je uvedený iba na papieri. Má informácie, že ide o niečo zdevastované, kde sú len asociáli. Vyjadrila, že nerozumie, komu o čo ide v tejto kauze, pretože vyše roka niekoho naťahovať, čo znamená najskôr predať, potom zrušiť a následne pokúšať sa zrušiť. V tomto prípade nepovažuje mesto za seriózneho partnera, ktorý seriózne jedná s investormi. Ešte raz zopakovala, či je pravda, že sa investor mal podieľať na rozšírení Slaneckej cesty v súvislosti s Ťahanovským lesom. Vopred poďakovala za odpovede.

p. Knapík, primátor mesta Košice – Uviedol, že na všetko sa odpovedať pravdepodobne hneď nebude, pretože na niektoré otázky bude potrebné odpovede pripraviť. 

p. Matoušek, poslanec MZ – Poďakoval za slovo a zaželal príjemný deň každému. V súvislosti s témou uviedol, že mu pred malou chvíľkou bola doručená na stôl sťažnosť od firmy FORDIN, v ktorej je v prvej časti uvedené, že táto spoločnosť podáva sťažnosť a v druhej časti sa domáha kontroly neplnenia uznesení. Tento dokument ho vedie k tomu, čo už dávnejšie aj hovoril, že mesto nepredalo tento les, nakoľko k zmluve je potrebné dvoch a takáto zmluva neexistuje. Mesto iba uvoľnilo splnomocnenie štatutárovi mesta, aby vyjednal podmienky predaja. Nakoľko tieto podmienky predaja neboli naplnené, tak dnes pokračuje rokovanie v predmetnej veci a štatutár nám navrhuje toto uznesenie zrušiť. Samozrejme mesto sa touto sťažnosťou a podnetom musí zaoberať, lebo kontrolór nemôže prijať v tejto veci účinné opatrenia, jedine mestské zastupiteľstvo má na to oprávnenie. Dovolil si však tvrdiť, že niektoré uvedené údaje v podnete nie sú správne, ale to už bude vecou samosprávnych orgánov, aby sa s týmto vysporiadali. Znova zopakoval širokej verejnosti a zastupiteľstvu, že mesto zatiaľ tento les nepredalo.

p. Gamcová, poslankyňa MZ – Reagovala na predrečníčku p. Jenčovú a uviedla, že nepovažuje spoločnosť FORDIN za investora, pretože iba keď sa pozrieme do Obchodného registra a zameráme sa na všetky uvedené a súvisiace zmeny  s názvom tejto spoločnosti od minulého roku, tak je úplne jasné, že jediným predmetom činnosti tejto spoločnosti je predaj a sprostredkovanie nehnuteľností. Na minulom zastupiteľstve sme mali tú česť po prvýkrát vidieť pána, ktorý zastupuje túto spoločnosť, lenže projekt, ktorý nám predstavil, v podstate nebola predstava projektu. Uviedla, že pod projektom si predstavuje úplne niečo iné a nepovažuje za projekt premietnutie akejsi virtuálnej mapy a virtuálnej predstavy pána Dr. Šalapu. Pánovi primátorovi vyjadrila pochvalu, že konečne po roku dospel k názoru, že celý tento proces, bol iba fikciou zo strany spoločnosti, ktorú nepovažuje za investora, čo opäť zdôraznila. Myslí si, že každý rozumný človek v tomto meste pochopil, že nie je našim cieľom hazardovať s takým hodnotným majetkom, ako je les. Uviedla, že videla Hodnotiacu správu lesa a predmetná lokalita je skutočne les, ktorý má svoju hodnotu a tým vyvrátila tvrdenie p. poslankyne Jenčovej. Verí, že každý svojim hlasovaním rozhodne tak, ako je rozumné a bude veľmi rada, ak sa toto uznesenie zruší.

p. Forgáč, poslanec MZ – Poďakoval za slovo a reagoval na predmetnú skutočnosť a na celý problém, jednak aj na predrečníkov. Nečudoval sa p. poslankyni Jenčovej za jej vystúpenie, ktoré predniesla, pretože mali podobný problém pri prerokovávaní zámeru na Mestskej časti Košice – Nad jazerom, kde bol tiež prítomný ten istý pán, ktorý zatupoval spoločnosť aj Ťahanovské lesy na zastupiteľstve a predkladal zámer v súvislosti s Kauflandom, McDonaldom a Galériou, kde miestne zastupiteľstvo požadovalo, aby bola riešená Slanecká cesta. No bohužiaľ, stanovisko pani starostky a ďalšej poslankyne bolo také, že nebol záujem, aby sa presadilo to, žeby sa Slanecká cesta týmto spôsobom urobila. To znamená, že bola požiadavka tak, ako Útvar hlavného architekta požadoval, tak ako SKK (Správa komunikácií) požadovali. Uviedol, že pred chvíľkou dostali celý materiál na stôl a bol prekvapený, odkiaľ mala pani poslankyňa takéto informácie o ktorých hovorila, že už pri jednaní Ťahanovského lesa sa riešil problém Slaneckej cesty. On o tom nevedel a zaujímalo by ho, odkiaľ sú tieto informácie. Vyjadril, že tiež podporuje to, čo bolo povedané jednoznačne, pretože už po skúsenostiach na Mestskej časti Košice – Nad jazerom, ktorá jednala so spoločnosťou Fordin a ktorá sa zachovala nekorektne, teda jej zástupca, ktorý zatajoval isté veci. Jednoznačne podporí návrh na zrušenie uznesenia, nakoľko nejde o investora, ale o sprostredkovateľa, ktorý nevie jednoznačne sa zaručiť za ďalšie skutočnosti, ktoré mesto požaduje.

p. Jenčová, poslankyňa MZ – Vystúpila s faktickou poznámkou a poprosila pán poslanca Forgáča, aby neprekrúcal jej stanoviská. To, že sa mala robiť Slanecká cesta sa dozvedela od neho na zastupiteľstve.

p. Betuš, poslanec MZ – Uviedol, že v predmetnej veci z úrovne Mestskej časti Košice – Sídlisko Ťahanovce bolo povedané všetko potrebné, ale chcel pri prerokúvaní bodu, ktorý sa jedná o zrušení uznesenia mestského zastupiteľstva č. 779 povedať toľko, že miestne zastupiteľstvo v tejto veci rokovalo, ohľadne vydania stanoviska. Záverom rokovania bolo, že miestne zastupiteľstvo sa nebude vyjadrovať k tomuto bodu, pokiaľ nebude spracovaná zmena územného plánu, urbanistická štúdia a dopadové štúdie na celé okolie lesného porastu a samotnej mestskej časti. Uviedol, že samozrejme mestská časť je viazaná týmto uznesením a pripomenul aj nevôľu obyvateľov tejto mestskej časti ku vstupu investora do lesa, čo bolo prezentované aj petičnou akciou. 

p. Knapík, primátor mesta Košice – Nakoľko sa do rozpravy nik neprihlásil, rozpravu uzavrel a prenechal slovo hlavnému architektovi a následne požiadal, aby v predmetnej problematike vystúpil aj pán riaditeľ.

p. Drahovský, vedúci Oddelenia útvaru hlavného architekta mesta Košice – Reagoval na otázky, ktoré odzneli od pani poslankyne Jenčovej: 
	„Koľko investorov prišlo za posledné štyri roky do tohto mesta a čo sa postavilo?“ Uviedol, že v tomto meste sa v skutočnosti teraz rozbehol Aupark a ukončil sa najväčší komplex na východ od Bratislavy, otvorený 27. mája pre Development rezidenčnej zóny, administratívy, 1200 pracovníkov a ritelová zóna v lokalite Cassovar. Rozbehli sa investície do technickej infraštruktúry, zahájila sa výstavba kogeneračnej elektrárne v lokalite Priemyselného parku Pereš – letisko. V súčasnosti sa ukončujú aj prípravy pre lokalitu Pereš Imorent, kde sa uskutočnili rokovania s niekoľkými investormi práve na podporu tejto lokality. Počty, koľko investorov a počty čo sa pripravilo vedia pripraviť neskôr. Uviedol, že v poslednom období sa naozaj začína do Košíc investovať a začínajú sa aj stavať tieto veci.
	Na otázku: „Koľko bolo rokovaní so spoločnosťou? Kto sa ich zúčastnil?“ odpovedal, že útvar hlavného architekta ich absolvoval štyri, alebo päť, ktoré sa uskutočnili aj za účasti riaditeľa. Existujú z nich aj zápisy a tieto zápisy hovoria o tom, že bude spracovaná urbanistická štúdia s ktorou súhlasil aj developer. Zadanie pre urbanistickú štúdiu bolo investorovi predložené a on predložil ten výkres, ktorý ste videli. Na základe toho sa ďalej pokračovalo v príprave územného plánu v dvoch veciach, a to v optimalizáciách dopravného riadenia, ktoré bolo odsúhlasené na aprílovom zastupiteľstve minulého roka. Toto napojenie bolo urobené už pre lokalitu Magnezitárska, čiže tvrdenie investora, že nemal danú lokalitu dopravne napojenú, nie je pravda. Nakoľko už na nasledujúcom zastupiteľstve, poslanci schválili možnosť odpredaja daného pozemku a už následné zastupiteľstvo schválilo pripojenie práve na štátnu cestu tejto lokality pre možnosť aj pre tohto investora (Fordin, s. r. o.). 
K vyjadreniu, ktoré odzneli od poslanca pána Betuša, ktorý hovoril, že po prerokovaní na miestnom zastupiteľstve mestskej časti Ťahanovce, ktoré požadovalo, aby bola najprv spracovaná urbanistická štúdia, územný plán a tak sa následne budú k danej problematike vyjadrovať uviedol, že presne to požadoval aj Útvar hlavného architekta, aby bola spracovaná urbanistická štúdia, na základe ktorej sa presne určí, čo tam bude a aj určí spôsob náhrady za lesný pôdny fond je možné pristúpiť k podpisu zmluvy a zároveň urobiť zmenu územného plánu. To znamená, že obidve strany budú presne vedieť, akým spôsobom je dané územie využiť. Na základe tej prerokovanej urbanistickej štúdie už investor bude mať v tomto bode danú zábezpeku, že áno, toto územie je možné takto využiť, ale zase mesto bude mať zábezpeku, že toto územie bude takto využívané. 

p. Kolárčik, riaditeľ MMK – Odpovedal na otázky, ktoré sa týkali došlej sťažnosti a k rokovaniam, ktoré so spoločnosťou FORDIN, s. r. o. prebehli. Uviedol, že rokovania za posledných 30 dní veľmi nepokročili. Spoločnosť FORDIN ponúkala mestu v zmluvných podmienkach len veľmi malú časť kúpnej ceny, ktorú avizovala pred viac ako rokom a tromi mesiacmi, a to 2,5% kúpnej ceny, ktorú oni nazývajú 100% reálnej ceny lesa. Zvyšné časti sa viazali na rôzne odkladacie podmienky do ďalšieho obdobia. Z pohľadu, ako bolo prijaté uznesenie, že má riešiť ekonomicko-hospodársku krízu a investor je už na ceste, bolo mimoriadne rokovanie zastupiteľstva. Vyzerá to, že situácia je diametrálne odlišná a podmienky investora sú nenáležité. 
Ohľadne sťažnosti, ktorú podala spoločnosť FORDIN, s. r. o.,  ktorá konštatuje zo strany investora nečinnosť riaditeľa MMK a hlavného architekta mesta Košice pri plnení uznesenia č. 779/2009 v bode B.1 ukladacej časti, ktoré sa týka zmeny územného plánu, kde termín bol október 2009. Tento termín sa absolútne nedal splniť, pretože investor až 23. 11. doručil na magistrát veľmi malú časť podkladov pre zmenu územného plánu, čiže mesiac a pol po danom termíne. Doručil iba dva pôdorysy a jeden rez, čo splnilo iba 10, možno 20% toho, čo je potrebné ku zmene územného plánu. Preto mu z magistrátu 25. 11. bola zaslaná výzva, čo všetko ešte chýba a je potrebné doložiť. Dodnes tieto chýbajúce podklady neboli na magistrát doručené.

p. Knapík, primátor mesta Košice – V krátkosti ešte doplnil odpoveď pre pani poslankyňu Jenčovú a uviedol, že po 27. apríli sa so zástupcami spoločnosti nestretol. Predtým než sa tento návrh na zrušenie uznesenia sa uskutočnili niekoľko rokovania. Tesne v tom apríli a v marci boli dve stretnutia. 
Z vyššie uvedených skutočností predpokladal, že otázky boli zodpovedané a požiadal návrhovú komisiu, aby prečítala návrh na uznesenie.

p. Čižmáriková, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach 
podľa § 6 ods. 2 písm. b) a § 29 ods. 1 písm. b) Štatútu mesta Košice 
r u š í
uznesenie Mestského zastupiteľstva v Košiciach  č. 779 zo dňa 31. 3. 2009.

Hlasovanie č. 3: 	za: 40, proti: -, zdržal sa: 2, nehlasovali: 2

p. Knapík, primátor mesta Košice – Skonštatoval, že uznesenie bolo prijaté.

*    *    *

Bod č. 2/ Projekt „Revitalizácia detského ihriska pred OC Erika“ v rámci rozpočtovej rezervy predsedu vlády SR

p. Knapík, primátor mesta Košice – Požiadal predkladateľa materiálu námestníka p. Čečka, aby uviedol materiál.

p. Čečko, námestník primátora mesta Košice – Poďakoval za slovo a v krátkosti prítomných informoval, že tento projekt sa realizuje v súčinnosti s Mestskou časťou Košice - Západ a poprosil o pochopenie a schválenie.

p. Knapík, primátor mesta Košice – Otvoril k danému bodu rozpravu. Nakoľko sa nik neprihlásil, rozpravu uzavrel a prenechal slovo návrhovej komisii.

p. Čižmáriková, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach
podľa § 6 ods. 2 písm. c) Štatútu mesta Košice
schvaľuje 

a) zabezpečenie realizácie projektu „Revitalizácia detského ihriska pred OC Erika“
b) spolufinancovanie projektu z rozpočtu mesta Košice vo výške: 13 384,07 EUR. 

Hlasovanie č. 4:	za: 44, proti: -, zdržal sa: -, nehlasoval: -

p. Knapík, primátor mesta Košice – Skonštatoval, že uznesenie bolo prijaté.

*    *    *

Bod č. 3/ Zmena Pravidiel prenajímania školského majetku vo vlastníctve mesta Košice

p. Knapík, primátor mesta Košice – Uviedol, že v dôvodovej správe je uvedené, prečo sa táto zmena má realizovať. Ide o nastavenie podmienok tak, aby priestory škôl a školských zariadení, ktoré využívajú mestské časti na účely volieb mohli zrealizovať a aby nedošlo k neriešiteľnej finančnej situácii. Daný návrh predpokladá len naozaj veľmi malú zmenu. Otvoril k danému bodu rozpravu.

V rozprave vystúpili:

p. Matoušek, poslanec MZ – Poznamenal, že tento problém už riešil aj na finančnej komisii a chcel sa vrátiť k niektorým veciam.  Po preštudovaní materiálu a po prepočítaní navrhnutej sumy dospel k názoru, že  ak je suma na hodinu stanovená na 0,2 € a vynásobíme ju krát 24, krát 365 dní, tak dosiahneme nájom 1.752 € za m2 ročne. Ak to prepočítame na koruny, tak to predstavuje sumu 52 tis. Poprosil predkladateľov takýchto materiálov, aby sa viac upriamili za aké podmienky sa narába s majetkom obce, čo obsahuje aj zákon o majetku obci, kde majetok sa má prenechať za obvyklých podmienok, ktoré sú v danej obci. To znamená, že obvyklé podmienky v Košiciach sú zhruba na najdrahších miestach nepresahujúce sumu 4 tisíc korún. Uviedol ju v korunách kvôli ilustrácii. Podal by návrh, ktorý ale potreboval okomentovať Oddelením školstva MMK. Jeho návrh znel, aby v bode i) a k) nebola uvedená suma 0,01, ale 0,02 €. Takto by to vychádzalo na 175 € za m2 a tým by stúpli určité náklady školám. Bolo by to únosné, pretože si urobil aj rozbor toho, čo hovoril pán primátor, že mestské časti dostávajú 900 € na okrsok, ale z toho je 450 € na odmeny a na ostatné výdavky je 50 €. Je toho názoru, že ak by sa navrhovaná suma z 0,01 zmenila na 0,02 €, tak po celkovom prepočítaní sa zmestí do finančného limitu. To navrhuje v bode i) a taktiež to odporúča v bode k), nakoľko nie je si istý, či by sa našiel podnikateľský subjekt, ktorý by bol ochotný a schopný takýto nájom nielen zaplatiť, ale v prípade ak by sa obrátil na orgány, ktoré sa tým zaoberajú, uvažoval, že ani nevie, ako by sa tak enormná výška nákladov dala kvalifikovať. Preto dáva návrh, aby sa v bode i) a k) jednotne schválila suma 0,02 € za m2. Vrátil sa k bodu c) kde je uvedené: pozemok pre umiestnenie informačného systému pre nepodnikateľské účely, napr. umiestnenie označenia ulíc, orgánov samosprávy a pod. je minimálne 6,64 € za panel a rok. 
	Dával do pozornosti, že školstvo, ktoré patrí orgánom samosprávy bude účtovať orgánom samosprávy nájom, teda z tých peňazí, ktoré schváli zastupiteľstvo školstvu a opačne. Nevidí v takýchto veciach logiku a návrh nepredloží, iba ak  Oddelenie školstva bude súhlasiť so zmenami v bode i) a k) a znova si tento návrh osvojí a následne ho predloží návrhovej komisii.

p. Knapík, primátor mesta Košice – Požiadal o krátke stanovisko z úrovne Oddelenia školstva MMK.

p. Šály, Oddelenie školstva MMK – Reagoval k návrhom pána poslanca Matoušeka a upozornil na skutočnosť, že nie je možné prepočítavať tento nájom na kalendárny rok, nakoľko ide o krátkodobý prenájom, ktorý sa počíta podľa hodín. V prípade prepočtu na kalendárny rok vychádzajú nie celkom korektné čísla. Navrhovaná suma bola z úrovne oddelenia školstva stanovená na základe podnetov z mestských častí, ale samozrejme, ak sa mestské zastupiteľstvo stotožní s návrhom pána poslanca Matoušeka, tak bude suma zmenená na 0,02 €. K ostatným návrhom pána poslanca uviedol, že Pravidlá prenajímania školského majetku vo vlastníctve mesta Košice boli schválené v riadnom schvaľovacom procese na mestskom zastupiteľstve a tento materiál pred schvaľovaním prešiel všetkými komisiami, kde bola možnosť, aby sa tieto návrhy mohli vzniesť. Ide iba o zmenu výšky nájmu v záujme toho, aby sa mestské časti zmestili do svojich rozpočtov, ktoré majú na účely zabezpečenia vykonania volieb.

p. Mutafov, poslanec MZ – Vystúpil s faktickou poznámkou ku pripomienke, ktorú už vzniesol aj na rade v dôsledku vykonávania volieb, ktoré sú prenesené z úkonov štátnej správy a v konečnom dôsledku blížia sa aj komunálne voľby. Ak by nedošlo k úprave ceny za nájom, platili by sme sami sebe nehorázne nájmy, ktoré zbytočne zaťažia rozpočet. Preto bol daný tento návrh, aby sa nájom stanovil na zmysluplnú cenu, aby sa mohli so školami uzavrieť kultivované zmluvy. Zdôraznil, že v danej chvíli bola sťažnosť podaná kvôli plateniu a organizovaniu  parlamentných volieb, ale bude to mať vplyv aj na komunálne voľby, ktoré nás čakajú koncom tohto roka.

p. Knapík, primátor mesta Košice – Pozmeňujúci návrh pánom poslancom Matoušekom síce nebol predložený, ale jeho podnetom sa možno zaoberať a vrátiť sa k nemu neskôr, čo znamená preskúmať a pripraviť v riadnom konaní v takej šírke, ako bol načrtnutý. Do rozpravy sa už nikto neprihlásil, preto ju uzavrel a prenechal slovo návrhovej komisii. 

p. Rychnavský, poslanec MZ – Návrhová komisia prečítala pôvodný návrh na uznesenie:
Mestské zastupiteľstvo v Košiciach 
v súlade s § 6 ods. 2 písm. b) Štatútu mesta Košice  
s c h v a ľ u j e
zmenu Pravidiel prenajímania školského majetku vo vlastníctve mesta Košice podľa predloženého návrhu.

Hlasovanie č. 5:	za: 44, proti: -, zdržal sa: -

p. Knapík, primátor mesta Košice – Skonštatoval, že uznesenie bolo prijaté.

*    *    *

V závere rokovania

Program mimoriadneho rokovania mestského zastupiteľstva sa vyčerpal. Primátor mesta Košice Ing. František Knapík prítomných informoval, že na ďalšom XXXV. rokovaní mestského zastupiteľstva sa stretnú 29. júna 2010. Oznámil, že rokovanie mestskej rady je naplánované na 15. júna 2010.
Vyhlásil XXXIV. mimoriadne rokovanie Mestského zastupiteľstva v Košiciach za ukončené.

Ing. Marek Kolárčik	Ing. František Knapík
riaditeľ Magistrátu mesta Košice 	primátor mesta Košice

Zápisnica vyhotovená: 11. 6. 2010
Zapisovateľka: Blanka Lukáčová

Overovatelia zápisnice:

Ing. Marián Dittrich ..............................	podpísal dňa: 14. 6. 2010

Tibor Horváth .......................................	podpísal dňa: 23. 6. 2010

Obsah:

1	Úvod
1	K programu rokovania
2	Zrušenie uznesenia MZ v Košiciach č. 779/2009 – pokračovanie rokovania v bode
6	Projekt „Revitalizácia detského ihriska pred OC Erika“ v rámci rozpočtovej rezervy predsedu vlády SR
7	Zmena Pravidiel prenajímania školského majetku vo vlastníctve mesta Košice
9	V závere rokovania